
A futball egy olyan játék, amelyet 22-en játszanak 90 percen keresztül - de, hogy gazdálkodnak a németek?

A labdarúgás világának üzleti jelentősége napjainkra szignifikánsan
felértékelődött, aminek hatására már számos kutatás foglalkozik a sportág
gazdasági jelentőségével, ehhez kapcsolódik az én dolgozatom is. Arra a kérdésre
keresem ugyanis a választ, hogy befolyásolhatja-e a futballklubok gazdasági
helyzetét a Németországban alkalmazott 50+1-es szabály, mely szerint a
bajnokságban indulni kívánó kluboknak kötelező birtokolnia a részvényeik
abszolút többségét.
A szakirodalmi áttekintés során bemutatom azt, hogy milyen szerepe van az
említett szabályozásnak a német professzionális labdarúgás működésére, ezután
pedig a klubok gazdálkodásával foglalkozó kutatásokat tekintek át, melyek
bepillantást engednek a klubok fontosabb bevételeibe és kiadásaiba. Ezt követően
pedig klaszterelemzés módszerének alkalmazásával vizsgálom meg azt, hogy
mutat-e valamilyen sajátosságot a 2018/2019-es szezon során a német élvonalban
szereplő csapatatok gazdálkodása az olasz, a spanyol és a francia első osztályú
labdarúgó-bajnokságban versenyző egyesületekhez képest.
Az elemzés eredményei szerint a vizsgált német klubokra jellemző az éves
bérletek alacsonyabb ára, valamint a stadionok relatíve magasabb kihasználtsága.
Hasonló megállapítást a klaszterelemzésbe bevont másik két változó, azaz a
klubok adózott eredménye és összvagyona, alapján nem lehet tenni. További
kutatásokat érdemes folytatni, hogy több gazdasági mutató alapján is
megvizsgálhassuk a futballcsapatok gazdasági működését, ezáltal pedig
részletesebb képet kaphassunk az 50+1-es szabály jelentőségéről.



